钦定古今图书集成/理学汇编/文学典/第140卷 > 《徐师曾文体明辩》 > 《进贞懿皇后哀册文状》唐·常衮
## 钦定古今图书集成/理学汇编/文学典/第140卷 > 《徐师曾文体明辩》 > 《进贞懿皇后哀册文状》唐·常衮

“右奉进止，令臣撰词讫，谨随状封进。”伏以纂述坤仪，
弘宣圣悼，礼有追册，文以叙哀。前代以来，旧章不易。
属词之重，高选文臣。晋之恭后，则王彪之、颜延年，咸
制其词，哀华著称。至贞观中，文德皇后迁座，特诏虞
世南撰述，编于文馆，永播徽音。此二臣者，皆以鸿藻，
奋于一时，用能纪皇壸之风，焕青史之简。臣才学甚
浅，典策非工，承诏兢悚，匪遑夙夜，伏自循省，叨窃至
深。陛下往命贵妃追封殊号，册谥之令，皆臣奉行，德
范柔明，多所遗阙，退思鄙薄，于今愧赧。此又获承慈
旨，重纪芳猷，虽竭庸虚，惭无丽藻。文明天下，多士盈
朝，顾其式瞻，何以昭示？冒严上献，益用兢惶。无任战
惧之至。